કાર અને ડમ્પર ધડાકાભેર અથડાતા ત્રણ યુવાનોના મોત
થાનગઢ, ચોટીલા, તા. ૮
ચોટીલા પાસે થાનગઢ રોડ ઉપર કાર અને ડમ્પર ધડાકાભેર સામસામે અથડાતા ત્રણ યુવાનોના કમકમાટીભર્યા મોત નિપજ્યા હતા. અકસ્માત એટલો ગંભીર હતો કે ડમ્પર કાર ઉપર ચડી ગયું હોવાથી જેસીબીની મદદથી મૃતદેહો બહાર કાઢવા પડયા હતા.
ડમ્પર બેકાબુ બનીને કાર ઉપર ચડી જતાં જેસીબીની મદદથી મૃતદેહો બહાર કાઢવા પડયા
વિગત મુજબ ચોટીલાના થાનગઢ રોડ ઉપર રાતુડીધાર નજીક આજે સવારે આડા અગિયાર વાગ્યાના અરસામાં ડમ્પર નં. જીજે૧બીટી ૮૭૫૮ લઇને ડ્રાઇવર સાયલાના ડોળીયા ગામનો નારૃભાઇ બાદલભાઇ કોળી (ઉ.૩૫) પસાર થતો હતો ત્યારે અચાનક સ્ટીયરીંગ પરનો કાબુ ગુમાવ્યો હતો. પરિણામે ડમ્પર સામેથી આવતી ઇન્ડીગો કાર નં. જીજે૫સીડી ૮૬૩ સાથે ધડાકાભેર અથડાઇને ઉપર ચડી ગયું હતું અને કારનો બુકડો બોલી ગયો હતો.
આ ગોઝારા અકસ્માતમાં કારમાં બેઠેલા મુળી તાલુકાના પલાસા ગામના સગરામ ખીમાભાઇ રબારી અને બાબાલાલ ઉર્ફે લાલુ પ્રદ્યુમ્નસિંહ ઝાલાના ઘટનાસ્થળે જ મોત નિપજ્યા હતા. જ્યારે ડમ્પર ચાલક નારૃભાઇ કોળીને હોસ્પિટલે ખસેડયા બાદ સારવાર દરમિયાન મોત નિપજ્યું હતું.
અકસ્માત એટલો ગંભીર હતો કે ડમ્પરની નીચે દબાઇ જવાથી કારનો સાવ કડુસલો બોલી ગયો હતો. પરિણામે પોલીસે જેસીબીની મદદથી ડમ્પરને કાર ઉપરથી હટાવ્યા બાદ પતરા ચીરીને બન્ને યુવાનોના મૃતદેહ બહાર કાઢવા પડયા હતા. અકસ્માત બાદ ચોટીલા-થાનગઢ રોડ ઉપર એક કલાક ટ્રાફિક જામ થઇ ગયો હતો. આ મામલે વધુ તપાસ પીએસઆઇ કે.પી. જોશીએ વધુ કાર્યવાહી હાથ ધરી છે.